Επίσημος κάτοικος καραντινούπολης
   Ζώντας εγκλεισμένη άρχισα να εκτιμώ πράγματα που παλιότερα περνούσαν απαρατήρητα και αδιάφορα στην καθημερινότητά μου. Από την πρώτη κιόλας μέρα είχα ανάγκη να ξανανιώσω τις εκτυφλωτικές ακτίνες του ήλιου να μου σιγόκαινε το πρόσωπο, το δροσερό αεράκι των ανοιξιάτικων πρωινών να με ανακουφίζει από τη ζέστη. Βλέπετε το πολυαγαπημένο μου καλοκαίρι ξεκινούσε και εγώ ήμουνα καταδικασμένη να μένω σπίτι. Δεν με παρηγορούσε στο ελάχιστο ότι δεν ήμουν μόνη σε όλο αυτό και ότι όλος ο πλανήτης βρίσκεται στην ίδια κατάσταση. Αλλά μην έχοντας άλλη επιλογή συνέχισα να ζω έτσι όπως ήμουν αναγκασμένη να ζω. Δεν παραιτήθηκα από την καθημερινότητα, όσο και αν με τρέλαινε η εκκωφαντική σιωπή που αντηχούσε σαν βουητό στα αυτιά μου βγαίνοντας στο μπαλκόνι που κάποτε πλημμύριζε από φωνές και γέλια των γειτόνων και των παιδιών που έπαιζαν στο απέναντι πάρκο. 
  Αλλά όσες φορές και αν συλλογίστηκα  τι μου έλειπε περισσότερο από την καθημερινότητα  μου πάντα κατέληγα στο σχολείο μου. Τα καθημερινά πειράγματα των φίλων μου, τα αστεία στις τάξεις, οι ματιές στους διαδρόμους, οι τσακωμοί των διαλειμμάτων. Όλα αυτά είχαν γίνει πλέον μία υπόκωφη ανάμνηση που δίσταζα να επαναφέρω στη μνήμη μου. Γιατί, όταν χάνεις κάτι προσωρινά ή οριστικά, κρατάς μόνο τις καλές αναμνήσεις. Ίσως αυτό είναι ένα παιχνίδι του μυαλού, για να μας κάνει να αναπολούμε το παρελθόν. Θα μπορούσα κάλλιστα να θυμάμαι τις πληκτικές ώρες των μαθημάτων όμως δεν το έκανα. Άρχισα να νοσταλγώ και αυτό με «έριχνε».  
   Κάπως έτσι πήρα την απόφαση να πάρω τη ζωή στα χέρια μου, βγάζοντας το συμπέρασμα ότι θέλοντας και μη οι μέρες περνάνε και το μέλλον θα έρθει με ή χωρίς εμένα. Έτσι άρχισα να αξιοποιώ την κάθε στιγμή της κάθε ατελείωτης μέρας εκπληρώνοντας όνειρα, διαβάζοντας βιβλία, βλέποντας ταινίες, ακούγοντας μουσική και παίζοντας επιτραπέζια με τους γονείς μου. Τώρα πια ξεκινάω την κάθε μέρα με σκοπό, μαθαίνοντας ισπανικά από το  διαδίκτυο για να μπορέσω κάποια στιγμή να μην χρειάζομαι υπότιτλους στις  τηλενουβέλες και να διαβάζω κείμενα του Φεντερίκο Γκαρθία Λόρκα χωρίς μετάφραση, κάνοντας γυμναστική κάθε μέρα και τρώγοντας υγιεινά για να αποκτήσω το επιθυμητό  σώμα  και τέλος μιλώντας μέσω βίντεο-κλήσης με τους παππούδες μου και τους φίλους μου κάθε μέρα  για να τους νοιώσω κοντά μου. 
   Έτσι περνάω την καθημερινότητά μου πλέον με ελπίδα στη ζωή και προσμονή για το μέλλον. Ενδίδοντας στην ανάγκη να προσπεράσω όλο αυτό που μας συμβαίνει με αμεριμνησία. Ίσως ακόμα και απαγορεύοντας στον εαυτό μου να σκέφτεται την ενδεχόμενη παράταση της καραντίνας. Αλλά όπως και να χει Μένω Σπίτι προστατεύοντας τον εαυτό μου αλλά  κυρίως τους αγαπημένους μου.
ΜΑΡΚΕΛΛΑ ΤΣΕΣΜΕΛΗ
